**Osobitné označenie vozidiel**

Podľa zákona NR SR č. 8/2009 Z. z. o cestnej premávke a o zmene a doplnení niektorých zákonov okresné úrady v sídle kraja vydávajú **osobitné označenia vozidiel O2**, preukazy osobitných označení vozidiel a vedú ich evidenciu. Vydávanie týchto osobitných označení a preukazov zabezpečuje odbor všeobecnej vnútornej správy okresného úradu v sídle kraja podľa miesta trvalého pobytu žiadateľa.

Osobitné označenia (č. O2) vydávané okresnými úradmi sa môžu používať na vozidle **lekára, pri poskytovaní zdravotnej starostlivosti**.

Práva a povinnosti vodičov s osobitným označením upravuje § 44 zákona NR SR č. 8/2009 Z. z. o cestnej premávke a o zmene a doplnení niektorých zákonov.

**Doklady potrebné k žiadosti o vydanie osobitného označenia  vozidla lekára pri poskytovaní zdravotnej starostlivosti  (02) a preukazu osobitného označenia vozidla:**

a/ originál platného dokladu totožnosti

b/ originál vodičského preukazu

c/ potvrdenie miestne príslušnej regionálnej lekárskej komory o riadnom členstve v Slovenskej lekárskej komore

d/ potvrdenie o úhrade správneho poplatku

**Registrový úrad vyberá správne poplatky v rámci úkonov podľa Položky 63a) sadzobníka správnych poplatkov, tvoriaceho prílohu zákona č. 145/1995 Z.z. o správnych poplatkoch v znení neskorších predpisov.**